Document ID: 32002D2367

Id-Deċiżjoni Nru 2367/2002/KE tal-Parlament Ewropew u tal-Kunsill
tas-16 ta’ Diċembru 2002
dwar il-programm ta’ l-istatistiċi fil-Komunità bejn l-2003 sa l-2007 [1]
IL-PARLAMENT EWROPEW U L-KUNSILL TA’ L-UNJONI EWROPEA
Wara li kkunsidraw it-Trattat li jistabbilixxi il-Komunità Ewropea, u partikolarment l-Artikolu 285 tiegħu,
Wara li kkunsidraw il-proposta mressqa mill-Kummissjoni [2],
Wara li kkunsidraw l-opinjoni tal-Kumitat Ekonomiku u Soċjali [3],
Wara konsultazzjoni mal-Kumitat tar-Reġjunijiet,
Huma u jaġixxu skond il-proċedura preskritta fl-Artikolu 251 tat-Trattat [4],
Billi:
(1) Skond ir-Regolament tal-Kunsill (KE) Nru 322/97 tas-17 ta’ Frar 1997 dwar l-Istatistika komunitarja [5], għandu jiġi stabbilit programm dwar l-istatistiċi fil-Komunità.
(2) Ir-Regolament tal-Kunsill (KE) Nru 322/97 jistabbilixxi l-prinċipji għall-produzzjoni ta’ l-istatistiċi Komunitarji u japplika għal din id-deċiżjoni.
(3) L-Unjoni ekonomika u monetarja qed timponi domanda sostanzjali fuq il-provvista ta’ monetarju, bilanċ ta’ pagamenti u statistiċi finanzjarji għall-Komunità.
(4) Skond ir-Regolament (KE) Nru 322/97, il-Komunità għandu jkollha aċċess f’waqtu għall-informazzjoni ta’ l-istatistika komparabbli bejn l-Istati Membri u din għandha tkun aġġornata, kredibbli, pertinenti u li tista’ takkwistaha bl-aktar mod effiċjenti possibbli għall-kreazzjoni, applikazzjoni, monitoraġġ u stima tal-politika tagħha.
(5) Id-disponibbiltà ta’ statistiċi aġġornati, komparabbli u ta’ kwalità tajba hija ta’ spiss kondizzjoni neċessarja għall-implimentazzjoni tal-politika fil-Komunità.
(6) Biex wieħed jassigura l-konsistenza u l-komparabbilità ta’ l-informazzjoni ta’ l-istatistika fil-Komunitá, hemm bżonn li jiġi stabbilit programm ta’ l-istatistika fil-Komunità mifrux fuq ħames snin biex jidentifika l-approċċ, l-oqsma prinċipali u l-għanijiet ta’ l-azzjonijiet fil-ħsieb ta’ dawn il-prijoritajiet.
(7) Għal dan il-għan, l-awtoritajiet tal-Komunià għandhom jassiguraw li jkun hemm statistiċi komparabbli u ta’ kwalità għolja.
(8) Il-metodu speċifiku biex tiġbor l-istatistiċi tal-Komunità jeħtieġ partikolarment koperazzjoni qawwija fi ħdan sistema ta’ l-istatistika tal-Komunità li qed tiżviluppa permezz tal-Kumitat tal-Programm ta’ l-istatistika, maħtur bid-Deċiżjoni tal-Kunsill 89/382/KEE, Euratom [6], fejn jolqot l-adattamenti tas-sistema, notevolment permezz ta’ l-introduzjoni ta’ strumenti legali neċessarji sabiex tistabbilixxi l-imsemmija statistiċi tal-Komunità. Il-piż fuq dawk li jirrispondu, sew jekk huma mill-qasam tal-kummerċ, numru ta’ residenti f’darhom jew individwali għandu jiġi kkunsidrat.
(9) Il-produzzjoni ta’ l-istatistiċi tal-Komunità fi ħdan il-kwadru leġislattiv ta’ dan il-programm ta’ ħames snin jaqa’ taħt ir-responsabbiltà ta’ l’awtoritajiet nazzjonali fuq livell taċ-ċittadin u taħt l-awtorità tal-Komunità (l-Eurostat) fuq livell tal-Komunità.
(10) Hemm il-bżonn ta’ koperazzjoni qawwija, kordinata u koerenti bejn l-Eurostat u l-awtoritajiet nazzjonali sabiex jintlaħaq dan il-għan.
(11) B’effett minn dan, l-Eurostat għandha tiggarantixxi l-kordinazzjoni taħt forom differenti ta’ l-awtoritajiet nazzjonali f’network li jirrappreżenta s-Sistema ta’ l-Istatistika Ewropea (ESS) sabiex tassigura l-provvista ta’ l-istatistiċi f’waqtu biex iservi ta’ għajnuna għall-politika ta’ l-Unjoni Ewropea.
(12) Miżuri dettaljati għall-implimentazzjoni ta’ azzjonijiet ta’ l-istatistika individwali jistgħu jiġu fdati lill-ESS mill-Kummissjoni, li għandha tiddeċiedi l-għanijiet u l-miżuri konċernati.
(13) B’żieda ma’ dan, fl-implimentazzjoni ta’ dan il-programm, skond ir-Regolament (KE) Nru 322/97, il-Kummissjoni hija nkarigata li tesegwixxi ċerti kompiti ta’ implimentazzjoni jew eżekuzzjoni kif inhuma definiti fl-atti li jikkonċernaw azzjonijiet ta’ l-istatistika individwali.
(14) Tista’ tingħata konsiderazzjoni jekk uħud minn dawn il-kompiti li bħalissa qed jinħadmu fuq livell ta’ Kummissjoni jistgħux jiġu esegwiti minn struttura ta’ implimentazzjoni speċjaliżżata.
(15) F’ċerti żoni li jaqgħu taħt il-politika diversa tal-Komunità l-iskomposizzjoni tad-data permezz tas-sess hija importanti.
(16) Din id-Deċiżjoni tpoġġi, sakemm jiġi esegwit il-programm kollu, struttura finanzjarja li tikkostitwixxi r-referenza l-aktar importanti fi ħdan is-sinifikat tal-punt 33 tal-Ftehim Interistituzzjonali tas-6 ta’ Mejju 1999 bejn il-Parlament Ewropew, il-Kunsill u l-Kummissjoni dwar id-dixxiplina fuq il-budget u titjib fil-proċeduri tal-budget [7], għall-awtorità tal-budget matul il-proċedura tal-budget ta’ kull sena.
(17) Il-pariri biex jiġi stabbilit dan il-programm ingħataw skond l-Artikolu 3(1) tar-Regolament (KE) Nru 322/97 lill-Kumitat tal-Programmi ta’ l-Istatistika, lill-Kumitat Ewropew tal-Pariri fuq Informazzjoni ta’ l-Istatistika fl-Oqsma Ekonomiċi u Soċjali mwaqqaf mid-Deċiżjoni tal-Kunsill 91/116/KEE [8] u lill-Kumitat ta’ l-Istatistiċi Monetarji, Finanzjarji u Bilanċ ta’ Pagamenti mwaqqaf mid-deċiżjoni tal-Kunsill 91/115/KEE [9],
ADOTTAW DIN ID-DEĊIŻJONI:
Artikolu 1
l-istabbiliment tal-programm ta’ l-istatistika
Il-programm ta’ l-istatistika tal-Komunità għall-perjodu 2003 sa l-2007 (hawnhekk iżjed ‘il quddiem imsejjaħ il-programm) huwa hawnhekk stabbilit. Il-programm huwa inkluż fl-Annessi. L-Anness I jiddefinixxi l-approċċ, l-oqsma prinċipali u l-għanijiet ta’ l-azzjonijiet previsti matul dak il-perjodu u jipprovdi wkoll ġabra fil-qosor ta’ l-istatistiċi meħtieġa kif jidhru mill-perspettiva tal-ħtiġiet politiċi ta’ l-Unjoni Ewropea. Dawn il-ħtiġiet huma mkissra minn titoli tat-Trattat.
L-Anness II jipprovdi ġabra tat-temiet tax-xogħolijiet tal-Eurostat.
Artikolu 2
Għanijiet u prijoritajiet politiċi
Skond ir-riżorsi disponibbli ta’ l-awtoritajiet nazzjonali u tal-Kummissjoni, dan il-programm se jkun immexxi mill-prijoritajiet prinċipali tal-politika fil-Komunità hekk kif ġejjin:
- l-unjoni ekonomika u monetarja,
- it-tkabbir ta’ l-Unjoni Ewropea,
- il-kompetizzjoni, l-iżvilupp sostenibbli u l-aġenda soċjali.
Għandu jassigura wkoll il-kontinwazzjoni ta’ l-appoġġ ta’ l-istatistika eżistenti għall-deċiżjonijiet f’żoni tal-politika kurrenti u l-ħtiġiet l-oħra li jistgħu jinqalgħu mill-inizjattivi l-ġodda tal-politika fil-Komunità. Għandu jikkonsidra l-bżonn ta’ reviżjoni kontinwa tal-prijoritajiet ta’ l-istatistika u tal-ħtieġa ta’ l-istatistiċi maħruġa, bil-ħsieb li tieħu l-aħjar li tista’ mir-riżorsi disponibbli u tnaqqas il-piżijiet fuq dawk li qed jirrispondu.
Barra dan, il-Kummissjoni għandha tassigura statistiċi komparabbli u ta’ kwalità għolja.
Artikolu 3
Finanzi
Il-qafas finanzjarju għall-implimentazzjoni ta’ dan il-programm għall-perjodu 2003 sa l-2007 huwa stabbilit hawnhekk għal EUR 192500000.
EUR 150727000 se jservu għall-perjodu 2003 sa l-2006.EUR 41773000 se jservu għall-2007. L-ammont ta’ EUR 41773000 huwa maħsub li jiġi kkonfermat jekk huwa konsistenti mal-perspettiva finanzjarja b’seħħ għall-perjodu li jibda fl-2007.
L-approprjazzjonijiet annwali se jkunu awtoriżżati mill-awtorità tal-budget fil-limiti tal-perspettivi finanzjarji.
Artikolu 4
Rapporti
Matul it-tielet sena ta’ l-implimentazzjoni tal-programm, il-Kummissjoni se tipprepara rapport intermedjarju li juri l-istadju ta’ l-iżvilupp tiegħu u tippreżentah lill-Kumitat tal-Programm ta’ l-Istatistika.
Fl-aħħar tal-perijodu ta’ dan il-programm, il-Kummissjoni, wara konsultazzjoni mal-Kumitat tal-Programm ta’ l-Istatistika, se tippreżenta rapport xieraq ta’ evalwazzjoni fuq l-implimentazzjoni tal-programm, u se tqis ukoll il-pariri ta’ esperti indipendenti. Dak ir-rapport għandu jkun lest sa l-aħħar ta’ l-2008 biex imbagħad jiġi mogħti lill-Parlament Ewropew u lill-Kunsill.
Artikolu 5
Dħul fis-seħħ
Din id-Deċiżjoni se tidħol fis-seħħ fil-ġurnata wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 6
Indirizzi
Din id-Deċiżjoni hija indirizzata lill-Istati Membri.
Magħmula fi Brussel, fis-16 ta’ Diċembru 2002.

Labels: 4
2
15
19